Kišš, Štefan, poslanec NR SR (2024-01-10):
Vážený pán predsedajúci, pán minister, kolegovia, kolegyne, pekný deň prajem všetkým. Ešte na tejto schôdzi pred Vianocami sme sa rozprávali o finančných otázkach nášho štátu, o lex tzv. konsolidácia, ja by som ju nazval akože konsolidácia, o kompetenčnom zákone, a nazvali sme ho lex únos štátu. Veľa sa spomínala grécka cesta, sám minister financií si osvojil tento naratív a priznáva, že sme na gréckej ceste a dokonca, že sme ževraj podľa neho na Titanicu, ktorý on kormidluje, nepovedal nám síce čo chce urobiť pre to, aby sme zabránili tej katastrofe, ktorá postihla Titanic, ale veľa sme sa rozprávali o takýchto priamych finančných otázkach. A ja som aj na tomto mieste hovoril o tom, aké potenciálne škody nás takéto nezodpovedné kormidlovanie Titanicu môže, môže stáť, že výsledkom môžu byť nižšie dôchodky, starobné, nižšie mzdy nás všetkých, naopak výrazne vyššie dane. Ale hovorili sme aj o tom, že sa tomu dá zabrániť, ak bude vláda chcieť. Zatiaľ tomu nič nenasvedčuje, ale je to možné. Všetky ale tieto opatrenia, o ktorých sme sa bavili pred Vianocami, sú ešte stále iba podľa môjho názoru slabý odvar toho, čo tu máme na stole dnes, tzv. promafiánsky balíček, ktorý motivuje ku korupcii, motivuje ku kriminálnemu správaniu, viacerí o týchto otázkach hovorili, deštruuje inštitúcie, ktoré na Slovensku budujeme desaťročia, a už sme sa o tom, a ešte sa aj budeme, relatívne veľa rozprávali. Trochu menej sme sa rozprávali o hospodárskych škodách, ktoré takýto, tento promafiánsky balíček bude, môže obnášať, ak bude schválený. A tejto časti by som sa chcel vo svojom vystúpení venovať ja. A poviem vám aj takú informáciu z kuchyne. Ja som sa s kolegom Štefunkom dohodol a rozdelili sme si to naše vystúpenie. On hovoril o tých dlhodobých, v skutočnosti najväčších škodách, ktoré nás čakajú, keď budeme takto znásilňovať naše inštitúcie a vytláčať slušných, poctivých a šikovných ľudí zo Slovenska, čaká nás dlhodobo marazmus, pokles životnej úrovne, jednoducho budeme sa mať na Slovensku kvôli zlému školstvu, kvôli zlému zdravotníctvu a nefungujúcim inštitúciám a kvôli, ktorého výsledkom je, bude odchod, alebo teda je odchod ľudí do zahraničia, sa budeme mať horšie. A ja by som chcel hovoriť viacej o tom, ako sa krátkodobo a priamo finančne budeme mať horšie kvôli, kvôli takémuto, kvôli takejto legislatíve. A rád by som to povedal veľmi zreteľne a jasne. Kvôli tomuto promafiánskemu balíčku, kvôli ochrane vašich ľudí, ktorá naopak pomáha korupcii a nabáda na trestnú činnosť, sa budú mať všetci ľudia na Slovensku, všetci ostatní ľudia na Slovensku, okrem vašich ľudí, sa budú mať horšie. Pretože výsledkom bude, že budú mať nižšie dôchodky, ešte nižšie, ešte nižšie platy, a pretože svet a finančné trhy sa nás pozerajú a veľmi dôsledne vyhodnocujú kroky, ktoré na Slovensku vláda robí a zariadia sa podľa toho. A výsledkom bude ešte nižšie hodnotenie, horšie hodnotenie finančných agentúr, rozhodovanie investorov, ktorí, keď si budú môcť vyberať medzi alternatívnymi krajinami, tak si na konci dňa nevyberú Slovensku kvôli stavu inštitúcií, ktoré tu máme, a výsledkom bude menej investícií a zároveň aj zatiaľ teda iba hrozí, ale je to na stole, môžme kvôli takémuto balíčku a kvôli spôsobu, akým sa prijíma zároveň, tým skráteným legislatívnym konaním bez diskusie, môžme aj z Európskej únie dostať menej peňazí pozastavením alebo krátením eurofondov alebo iných európskych zdrojov. A to je teda veľmi zlá správa pre nás všetkých, okrem vašich ľudí. Čo sa týka tej časti, teda rád by som teraz krátko hovoril o každej z tých, z tých troch komponentov, ratingy, dlh, menej investorov a EÚ peniaze. Takže k tým ratingovkám a správe nášho dlhu. Opäť už v decembri tuná sme na viackrát rozprávali aj ja aj na tomto mieste, že kvôli legislatíve, ktorú dnes už teda dokonca máme v platnosti, zákon o štátnom rozpočte a lex akože konsolidácia, budeme za dlh platiť viac ako dvojnásobok v horizonte troch-štyroch rokov, z 1,2 miliardy sa dostaneme na 2,5 za štyri roky. To budeme platiť na splátky dlhu. Ten rozdiel 1,3 miliardy preto nemôžme použiť napríklad na dôchodky, nemôžme použiť na vzdelávanie, zdravotníctvo, inovácie alebo akúkoľvek inú prioritu, ktorú by sme si mohli pomenovať, ale použijeme ich na splátky dlhu. A takéto kroky ako môžme, o ktorých diskutujeme teraz, môžu ďalej prehĺbiť tento stav, môžeme platiť ešte viac za tie splátky dlhu, pretože nám hrozí zhoršenie ratingu. A agentúry, finančné trhy jednak, samozrejme, v prvom rade sledujú finančnú situáciu, teda prvá veta hodnotia Agentúry Fitch bola o tom, že sa agentúra, teda ľudia z Agentúry Fitch pozreli na lex konsolidácia a usúdili, že to teda nie je ono, že to nie je konsolidácia teda. To povedali v prvej vete toho svojho asi jeden a pol stranového hodnotenia mimochodom. A asi v treťom alebo v štvrtom odseku hovoria, že, skúsim to teda parafrázovať, respektíve preložiť takto z angličtiny, že oslabenie riadenia a politickej koherencie znamenalo pokles v takzvanom indexe svetovej banky, prečítam po anglicky, worldwide governance indicators, a najväčší pokles zaznamenali za uplynulé roky v politickej stabilite, násilných trestných činoch a efektívnosti vlády. A hovoria, že volatilita v Slovenskej politike za uplynulé roky spôsobila, alebo teda negatívne ovplyvnila kontinuitu a tvorbu verejných politík, to je teda výtka, explicitná výtka na, najmä na predchádzajúcu vládu, ale aj na tie, na tie ďalšie pred ňou. A v závere toho odseku hovoria, že podľa ich názoru formácia tejto trojstrannej koaličnej vlády s malou väčšinou, ako tiež bolo mimochodom tuná rozoberané, môže ďalej prehĺbiť tieto, to, čo volajú svojím vyváženým jazykom, výzvy vládnutia. Podobne, teda tento svet v hodnotení nášho dlhu funguje tak, že existujú tri významné agentúry. Tá jedna, Fitch, nám takto znížila rating, tie ostatné dve nás hodnotili ešte predtým ako, ako bol predstavený či už tento promafiánsky balíček alebo, alebo konsolidačný. A Standard & Poor´s konštatuje, že ak uvidíme pokračovanie neortodoxného policy makingu, tvorby politík, a to, čo volajú víziou pre, pre inštitúcie, tak prehodnotenia tento náš rating. Inými slovami, keď si prečítajú konsolidačný balíček, ktorý sme tu schválili, alebo teda vy ste si schválili, a keď sa pozrú na spôsob, ako sa, ako sa tvorí úplne zásadná legislatíva na Slovensku a jej obsah, tak ja osobne vidím veľmi vážne riziko toho, že nám opäť teda aj tieto agentúry znížia rating a toho výsledkom je, ako som spomínal, drahšie financovanie dlhu. Podľa našich prepočtov jedno zníženie ratingu, také, aké sme zaznamenali podľa Fitch, spôsobuje nárast financovania dlhu o 0,15 percentuálnych bodov, čo v prakticky znamená, že budúci rok zaplatíme na dlh len kvôli tomuto zhoršeniu ratingu o 100 miliónov eur viac a na horizonte štyroch rokov sa to teda veľmi rýchlo narastá, tie škody môžu dosahovať až miliardu. A teraz si môžte povedať, že čo nám, čo nám je po nejakých agentúrach, finančných trhoch, však my si vieme lepšie, môžte nimi pohŕdať, môžte s nimi nesúhlasiť, ale tie, takýmto postojom trhy nezmeníte, ani nepresvedčíte investorov, ktorých zaujímajú skutočné dáta, nie vymyslené rôzne hoaxy, ktorými sa pýši táto vládna koalícia a jej rôzni fanúšikovia na sociálnych sieťach. Pretože keď stúpa riziková prirážka, stúpajú nielen splátky za dlh, ale napríklad aj úroky na bežných hypotékach. Pretože aj banky si budú musieť požičiavať za vyššie úroky a pocítia to všetci, nielen teda veľkí investori a biznismeni. No a teda teraz k tej druhej časti o tých investoroch a biznismenoch, ktorí teda sa tiež pozerajú nielen, nielen ratingovky alebo, alebo finančné trhy. Opäť už sme sa tu párkrát rozprávali o tom, že na Slovensku dlhodobo zažívame pokles životnej úrovne, alebo teda relatívny pokles oproti, oproti našim partnerom v najvyspelejšom svete, v západnej Európe, alebo, alebo našich susedov vo V4. A keby to bolo v nejakom jednom indikátore, tak si môžme povedať, že to je náhoda, že to je chyba v dátach alebo neviem čo, ale vidíme to v princípe vo všetkých, alebo takmer všetkých, aby som bol úplne korektný, ukazovateľoch. A keď sa to deje u všetkých, tak to už asi nebude náhoda, by som to nazval trend. A keď je trend dlhodobý, tak ten pokles životnej úrovne, či už na HDP na obyvateľa alebo v školstve, PISA, v zdravotníctve, odchod ľudí do zahraničia alebo aj pomalší, alebo menej rýchla výstavba diaľnic v porovnaní s inými krajinami, tak to všetko sa, sa prejavuje aj citeľne na našich životoch. No a je to vizitkou vládnych koalícií SMER-u, ktoré tu mimochodom vládnu väčšinu obdobia za posledných 20 rokov. Teda dnes žijeme 13. rok vlád SMER-u, a keď teda sme pri moci takto dlho, tak je už veľmi ťažké sa vyhovárať z týchto dát. No a investori, ktorí chcú prísť na Slovensko, sa pozerajú na tieto ukazovatele a sú rôzne, vo svete ich nájdeme niekoľko. Jeden z nich som spomínal, citovala ich agentúra Fitch. Sú mnohé ďalšie, napríklad index vnímania korupcie zo strany Transparency International alebo Svetové ekonomické fórum vydáva svoj, svoj vlastný index, alebo takzvaný Index právneho štátu. Teraz menujem tie, ktoré sa viacej zameriavajú na tú časť korupcie a právneho štátu, pretože to je, to je téma tejto rozpravy, menej sa budem zaoberať zdravotníctvom alebo inováciami a podobne. Tak napríklad tento takzvaný world governance indicators podľa svetovej banky sa pozerá na šesť faktorov – kvalita demokracie, politická stabilita, efektivita vlády, kvalita regulácií, právny štát a kontrola, kontrola korupcie. A či by ste uhádli v ktorom, v ktorých z týchto komponentov sme podľa Svetovej banky od roku 2012, keby bolo to predchádzajúce hodnotenie, klesli najviac. Bola to efektivita vlády a politická stabilita. V každom z týchto ukazovateľov, pre krátkosť času teraz, pôvodne som chcel o plánu každom porozprávať, ale to sa, to sa nedá. v každom z týchto ukazovateľov som ochotný sa staviť s kýmkoľvek z vládnej koalície, že o rok, o dva, alebo keď nás budú najbližšie hodnotiť, klesneme. A táto informácia sa dostane na stôl všetkých potenciálnych investorov, finančníkov, biznismenov, ktorí budú chcieť nielen založiť nejaký, takzvanú investíciu na zelenej lúke, ako teda sme často videli na Slovensku, ale akýkoľvek kapitál, ktorý chcú priniesť na Slovensko, alebo sa rozhodujú, do akej krajine ho prinesú, tak na tieto ukazovatele sa pozrú a bude to súčasťou ich rozhodovania. K tomu tretiemu bodu, o ktorom som hovoril, o Európskej komisii, tak tu zatiaľ máme, máme indície, ešte nevieme, ale v reakcii na to uzurpovanie alebo teda naliehanie koalície, ktorá chce zrušiť špeciálnu prokuratúru, nám Európska komisia zaslala list, v ktorom, v ktorom žiada, aby vláda v tomto procese nepokračovala, a najmä teda nie spôsobom zrýchleného legislatívneho konania, teda bez konzultácií s verejnosťou. Aj Európska prokuratúra varuje, že znižovanie trestov môže ovplyvniť účinnosť eurofondov. A teda preložíme, výsledkom môže byť, že dostaneme menej peňazí z Európskej únie. Európska únia totiž vyžaduje, aby za podvody pri eurofondoch hrozili odstrašujúce tresty. A to sa chystá teda veľmi zásadne vláda touto novelou zmeniť. No a všetky tieto veci, o ktorých tuná hovorím, by mňa v slušnej krajine, v riadnom procese mali byť súčasťou podkladov, súčasťou dokumentácie, o ktorej, o ktorej napríklad my tu dnes rokujeme. A v tejto súvislosti, ja už som sa to pýtal v rozprave vo svojej faktickej dvakrát, zatiaľ som nedostal odpoveď, tak teraz, keďže mám možnosť vystúpiť v rozprave, tak sa spýtam ešte raz. Pán predseda parlamentu Pellegrini, vtedy predseda HLAS-u, nám v predvolebnej kampani sľuboval, že vypracuje analýzu po konzultácii s odborníkmi, v ktorej sa teda posúdi, či dáva zmysel zrušiť špeciálnu prokuratúru a neviem ešte asi teda aj tieto ďalšie opatrenia, ktoré, ktoré nám tuto koalícia predstavila. A ako spomínal môj kolega Tomáš Valášek včera, minister Kaliňák vravel v nejakej relácii, že tri a pol roka rozmýšľali, ako zaviesť tieto, tieto zmeny, takže je to už dostatočne vyprecizované. No ale ja by som sa teda chcel spýtať, že, že kde máme tú analýzu, že teda nám ju vláda alebo teda pán dnes predseda parlamentu sa chystá predložiť, pretože tak by v slušnej krajine malo vyzerať rozprava o tom, o takýchto závažných krokoch. A podotýkam, že analýza je dokument, nie je to záver zo stretnutia s diplomatmi, kde na ad hoc otázku ževraj teda dvaja odpovedali, že majú niečo ako špeciálnu prokuratúru, ostatní nemajú a z toho si teda pán predseda Pellegrini urobil záver, že to nie je dobrá prax. Ja by som to nazval teda opäť v krátkosti za informáciu vytrhnutú k kontextu. No a tak isto všetky tieto, tieto informácie by mali byť súčasťou doložky vplyvov, ktoré dnes teda po tri a polročnom rozmýšľaní pána ministra Kaliňáka a ďalších bola nám všetkým predstavená v rozsahu takejto, takéhoto jedného odseku, kde teda vláda píše, že ušetrí peniaze daňovníkom, pretože bude menej väzňov. Ešte je tam nejaký pozitívny vplyv, teraz som zabudol. Ale predkladateľ nám zabudol povedať, že aké budú, aké budú negatívne škody, ktoré táto legislatíva prinesie a teda ja ponúkam túto moju rozpravu ako podnet na tú doložku vplyvov, kde vláda môže vyčísliť škody, ktoré sa chystá všetkým daňovníkom touto legislatívou spôsobiť. No a svoju rozpravu by som rád ukončil jedným vtipom, teda skúsim ho prečítať. Vláda si kladie za cieľ zásadne zvýšiť stabilitu podnikateľského prostredia, a to obmedzením používania inštitútu skráteného legislatívneho konania a zabránením obchádzania diskusie so sociálnymi partnermi. Ďakujem pekne vláde, ktorá si toto, tento vtip dala do programového vyhlásenia vlády, mňa osobne pobavila a rád by som teda ešte zopakoval to najdôležitejšie, kvôli tomuto promafiánskemu balíčku sa my všetci ľudia na Slovensku okrem smeráckych vašich ľudí budeme mať, budeme mať horšie. Ďakujem pekne. (Potlesk.)